สุภาว์ เทวกุล

**สุภาว์ เทวกุลฯ** เป็นนามปากกาของ **สุภาว์ เทวกุล ณ อยุธยา** (7 กุมภาพันธ์ พ.ศ. 2471 – 5 กันยายน พ.ศ. 2536) นักเขียนนวนิยาย และเรื่องสั้น เป็นหนึ่งในผู้ก่อตั้งสมาคมนักเขียนแห่งประเทศไทย และดำรงตำแหน่งเลขาธิการสมาคมติดต่อกันมาหลายปี และได้รับเลือกเป็นนายกสมาคมนักเขียนแห่งประเทศไทย คนที่ 6 ต่อจากครูแก้ว อัจฉริยะกุล ระหว่างปี พ.ศ. 2521 - 2525 จำนวน 2 สมัย

## ประวัติ
สุภาว์ เทวกุล ณ อยุธยา เดิมชื่อ **สุภาว์ ภูมิรัตน** เกิดที่กรุงเทพ เป็นบุตรคนสุดท้องของหลวงประกาศโกศัยวิทย์ (เสริม ภูมิรัตน) กับนางพิศ ภูมิรัตน ศึกษาชั้นต้นจากโรงเรียนสตรีจุลนาค โรงเรียนราชินีบน และโรงเรียนเตรียมอุดมศึกษา สอบเข้าแผนกสถาปัตยกรรมศาสตร์ จุฬาลงกรณ์มหาวิทยาลัย ได้ แต่ไม่ได้เรียน

สุภาว์เป็นครูสอนหนังสือที่โรงเรียนราชินีอยู่ระยะหนึ่ง แล้วสมรสกับหม่อมราชวงศ์ทัดเทพ เทวกุล มีบุตรธิดา 5 คน คือ
* หม่อมหลวงสุภรัตน์ เทวกุล 
* หม่อมหลวงภาว์รัตน์ จารุจินดา (สมรสกับพันโทสนิทพงศ์ จารุจินดา) 
* หม่อมหลวงกุลรัตน์ อึ้งอร่าม (สมรสกับนายอภิสิทธิ์ อึ้งอร่าม) 
* หม่อมหลวงเทพรัตน์ เทวกุล 
* หม่อมหลวงเบ็ญจารัตน์ โควินท์ทวีวัฒน์ 

โดยสามีเสียชีวิตตั้งแต่บุตรสาวคนโตอายุเพียง 10 ปี และบุตรสาวคนสุดท้องอายุเพียงสิบเดือน สุภาว์ต้องเลี้ยงดูลูก ๆ ทั้งห้าคนตามลำพัง โดยสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ทรงพระมหากรุณาธิคุณ พระราชทานเงินเพิ่มเป็นค่าเลี้ยงดูบุตรธิดาทุกเดือน

สุภาว์ เริ่มงานเขียนเรื่องสั้นครั้งแรก ตีพิมพ์ในนิตยสาร "โบว์แดง" รายสัปดาห์ และนิตยสาร "ศรีสัปดาห์" หลังจากสามีเสียชีวิต ได้เริ่มเขียนนวนิยายเป็นอาชีพ เริ่มตั้งแต่เรื่อง สะใภ้จ้าว และมีผลงานเรื่องสั้นกว่า 300 เรื่อง

ในระยะหลัง สุภาว์หันมาเขียนบทละครโทรทัศน์ อีกทั้งยังเป็นอาจารย์พิเศษ ผู้บรรยายเรื่องการเขียนบท ให้กับคณะนิเทศศาสตร์ จุฬาลงกรณ์มหาวิทยาลัย และมหาวิทยาลัยกรุงเทพ ผลงานที่เป็นที่รู้จัก เช่น บทละครเรื่อง "ประตูสีเทา" และ "ปริศนา"

นอกเหนือจากงานที่สมาคมนักเขียนแล้ว สุภาว์ยังร่วมทำงานในคณะกรรมการเอกลักษณ์ของชาติ

สุภาว์ เทวกุล ณ อยุธยา เสียชีวิตด้วยโรคหัวใจล้มเหลว เมื่อวันที่ 5 กันยายน พ.ศ. 2536 อายุ 65 ปี ขณะที่นวนิยายเรื่องสุดท้าย ชื่อ "วันวารที่ผ่านไป" เพิ่งเผยแพร่ได้เพียงตอนเดียว ทางสมาคมนักเขียนแห่งประเทศไทยได้จัดตั้งกองทุนชื่อ "กองทุนรางวัล สุภาว์ เทวกุล" เพื่อประกวดรางวัลวรรณกรรมดีเด่นประเภท นวนิยาย เรื่องสั้น และบทละคร เป็นประจำทุกปี โดยพิธีมอบรางวัลกระทำในวันที่ 7 กุมภาพันธ์ ซึ่งเป็นวันคล้ายวันเกิดของสุภาว์ เป็นประจำทุกปี ตั้งแต่ พ.ศ. 2538

## รายชื่อผลงาน
### นวนิยาย
**นามปากกา สุภาว์ เทวกุล**
* ไม้แปลกป่า  (สร้างเป็นละครโทรทัศน์ ช่อง 3 2544)
* แค่เอื้อม (สร้างเป็นละครโทรทัศน์ ช่อง 5 2527)
* ละอองเทศ (สร้างเป็นละครโทรทัศน์ 2 ครั้ง ช่อง 3 2545 และ ช่อง 7 2568)​
* ไฟ (สร้างเป็นละครโทรทัศน์ ช่อง 3 2525)
* เยี่ยมวิมาน
* มนุษย์
* ไฟใต้น้ำ (สร้างเป็นละครโทรทัศน์ ช่อง 9 2526)
* บางส่วนของหัวใจ
* รักต้องห้าม
* หัวใจไม่มีประตู
* ถนนชีวิต
* วันวารที่ผ่านไป
* เงาเทียน
* ไม้เลื้อย
* วิมานกระดาษ
* ดาวใจ
* ดวงใจนี้ใครครอง
* กำแพงหัวใจ
* ประตูตะวันตก
* กำแพงบุญ
* กะลาก้นครัว
* หัวใจที่ต้องไขลาน
* ขัตติยา
* ดาวลืมฟ้า
* ศึกหัวใจ
* เทวดาให้เกิน 
* เพื่อนชายให้เช่า
* หนี้หัวใจ
* เพชรเลี้ยง
* สายนำ้ไม่เคยคอย
* เมาฝัน
* พาฝัน (สร้างเป็นภาพยนตร์ 2506)
* สายฝน (เขียนร่วมกับ อรชรและแพร ชมภูสร้างเป็นภาพยนตร์ 2516)
* ในฝูงหงส์ (สร้างเป็นภาพยนตร์ 2506)
* ความรักมักเป็นอย่างนี้ (สร้างเป็นภาพยนตร์ 2516)
* ชีวิตนี้มีความหมาย
* สงครามเย็น
* อัศเจรีย์

**นามปากกา รจนา**
* สะใภ้จ้าว (สร้างเป็นละครโทรทัศน์ 2 ครั้ง 2545 และ 2558 ช่อง 3)
* กาวาง

### บทโทรทัศน์
* หนามกุหลาบ (2510) ช่อง 4
* น้ำผึ้งขม (2511) ช่อง 4
* เดือนครึ่งดวง (2511) ช่อง 4
* สวรรค์เบี่ยง (2514) ช่อง 4
* สาวเครือฟ้า (2515) ช่อง 5
* ปาหนัน (2517) ช่อง 3
* มนุษย์ (2518) ช่อง 3
* น้ำผึ้งขม (2523) ช่อง 5
* จำเลยรัก (2523) ช่อง 5
* กุหลาบไร้หนาม (2523) ช่อง 9
* คุณหญิงนอกทำเนียบ (2523) ช่อง 5
* สี่แผ่นดิน (2523) ช่อง 5
* หนึ่งในร้อย (2525) ช่อง 5
* เมียหลวง (2524) ช่อง 5
* ทางโค้ง (2524) ช่อง 5
* เศรษฐีนี (2525) ช่อง 5
* อีสา (2525) ช่อง 5
* สกุลกา (2526) ช่อง 5
* วงเวียนชีวิต (2526) ช่อง 5
* ขมิ้นกับปูน (2527) ช่อง 9
* ทัดดาวบุษยา (2527) ช่อง 5
* แค่เอื้อม (2527) ช่อง 5

### บทภาพยนตร์
* พาฝัน (2505)
* พยัคฆ์ร้ายไทยถีบ (2518)
* สวนสน (2515)
* ไก่หลง (2519)
* เพื่อนรัก (2520)
* อย่าลืมฉัน (2520)
* 10 ยอดแสบ (2521)
* ฆ่าอย่างเดียว (2521)
* ขุนศึก (2523)

## อ้างอิง

หมวดหมู่:บุคคลจากจังหวัดพระนคร
หมวดหมู่:นามปากกา
หมวดหมู่:ครูชาวไทย
หมวดหมู่:นักเขียนชาวไทย
หมวดหมู่:ราชสกุลเทวกุล
หมวดหมู่:ณ อยุธยา
หมวดหมู่:นักเขียนเรื่องสั้นชาวไทย
หมวดหมู่:นักเขียนนวนิยายชาวไทย
หมวดหมู่:บุคคลจากโรงเรียนราชินีบน
หมวดหมู่:นักเขียนหญิงชาวไทย
หมวดหมู่:บุคคลจากโรงเรียนเตรียมอุดมศึกษา
หมวดหมู่:เสียชีวิตจากโรคระบบหัวใจหลอดเลือด
หมวดหมู่:บูรพศิลปินสาขาวรรณศิลป์